Balfour-plaasmoord: Verdagtes weer in hofLouis, Belinda en hul kinders. Foto: Facebook. Twee mans het Maandag in die Balfour-landdroshof verskyn in verband met die gru-plaasmoord waarin vier gesinslede vermoor is. Die voorval het dié dorp in Mpumalanga geruk. Sers. Gerald Sedibe, woordvoerder van die polisie, het aan Maroela Media gesê die saak is tot 3 Mei uitgestel om die beskuldigdes kans te gee om met hul regsverteenwoordigers oorleg te pleeg en om tyd te gee vir verdere ondersoek deur die staat. Gert Smuts (78), sy vrou, Paulina (71), hul seun Louis (47) en skoondogter Belinda (42) is in Februarie op die plaas Modderbult vermoor. Maroela Media het vroeër berig Cherize (18) en Marcel (21) het op een dag hul ouers asook hul oupa en ouma verloor. Die moordenaars het ŉ Toyota Prado gesteel en daarmee van die toneel gevlug. “Die verdagtes is by ŉ kuierplek in die dorp aangekeer. Hulle het glo vleis en drank gaan koop,” het Wouter Nel, voorsitter van die Balfour-boerevereniging, vroeër gesê. Amos Mthembu (27) en sy medebeskuldigde, Prince Mngomezulu (35) is glo Mosambiekse burgers.